શ્રીદેવીએ (અને સાઉથની આખી ફિલ્મ ઇન્ડસ્ટ્રીએ પણ) જેમને કાયમ ‘બાલાચંદર સર’ તરીકે સંબોધ્યા છે એ સર્જક કદાચ એકલા હશે જેમણે વિવિધ કેટેગરીમાં થઈને નેશનલ એવોર્ડ ૯ વખત અને ફિલ્મફેરની ટ્રોફી ૧૩ વાર જીતી હોય! કોઇ આશ્ચર્ય નહોતું કે ૨૦૧૦માં તેમને સિનેમાના સર્વોચ્ચ સન્માન ‘દાદાસાહેબ ફાળકે’ પુરસ્કારથી નવાજવામાં આવ્યા હતા. શ્રીદેવીએ પોતાની ટ્વીટમાં લખ્યું હતું કે, “બાલાચંદર સર વિદાય થઈ ગયા છે, આ મહાન સર્જક લાખો પ્રેક્ષકોના અને તેમના થકી સમૃદ્ધ થનારા અમ સૌ કલાકારોના હ્રદયમાં સદા જીવંત છે. તેમની ફિલ્મો હિંમતભરી હતી અને તેમના નિર્ણયો પણ. એક દિવસ તેમણે નક્કી કર્યું કે એક ચાઇલ્ડ આર્ટિસ્ટને હિરોઇન તરીકે લેવી. ‘મુન્દ્રુ મુડીચુ’ ફિલ્મે મારી જિંદગી કાયમ માટે બદલી નાખી. તામિલ સિનેમા અને મારા સહિતના તે સિનેમા સાથે સંકળાયેલા સૌ લોકો તેમના પડછાયામાં ઉછર્યા છે. તેમના પરિવારને આશ્વાસન. તેઓ આપણા હૈયામાં સદા વસવાટ કરશે.”